Janne Ojanen

**Janne Juhani Ojanen** (s. 9. huhtikuuta 1968 Tampere) on entinen suomalainen jääkiekkoilija. Ojanen pelasi Jääkiekon SM-liigassa vain Tampereen Tapparassa ja oli joukkueensa kapteeni vuosina 2000–2010. Ojanen pelasi SM-liigaa kaudesta 1985–1986 alkaen vuoteen 2010 saakka. Ojaselle hänen viimeinen kautensa oli 20:s. Ojanen teki runkosarjassa pisteitä 876 ottelussa 283+516=799 ja hän on SM-liigan kaikkien aikojen paras pistemies. Hän teki urallaan SM-liigan pudotuspeleissä 113:ssa ottelussa tehot 28+50=78. Hän on urallaan pelannut myös NHL:ssä, AHL:ssä ja IHL:ssä sekä Sveitsin NLA:ssa ja Ruotsin Elitserienissä. Hänen SM-liigaseuransa Tappara on jäädyttänyt Ojasen käyttämän pelinumeron 8.

Janne Ojanen on ensimmäinen suomalaispelaaja, joka on voittanut urallaan kaksi jääkiekon maailmanmestaruutta. Ensimmäisen hän voitti junioreiden MM-kisoissa 1987 ja toisen aikuisten MM-kisoissa 1995.

## Aktiiviura
Ojanen oli viimeinen aktiivipelaaja Tapparan kuuluisasta *kuuskasien* ikäluokasta, joka voitti Tapparalle SM-kultaa kaikissa juniori-ikäluokissa. Hän nousi liigapelaajaksi 17-vuotiaana kaudella 1985–1986, tosin vain kolmen ottelun ajaksi. Seuraavalla kaudella hän löi itsensä läpi tehden 31 pistettä 40 ottelussa. Kausi 1987–1988 tuottikin jo 52 pistettä.

NHL-seura New Jersey Devils  Ojasen kesällä  kolmannen kierroksen vuorollaan ja syksyllä 1988 Ojanen lähti kokeilemaan siipiään Pohjois-Amerikan kaukaloihin. Ensimmäinen kausi meni pääosin AHL:ssä, mutta toisella kaudella Ojanen sai peliaikaa 64 runkosarjan ottelussa. Pudotuspelien ajan Ojanen joutui katselemaan peliä joko katsomosta tai vilttiketjusta – peliaikaa ei herunut minuuttiakaan. NHL-urallaan Ojanen pelasi 98 peliä tehden niissä 21 maalia ja antaen 23 maalisyöttöä. Pudotuspelejä tilille kertyi neljän kauden aikana vain kolme, joissa hän antoi kaksi maaliin johtanutta syöttöä. Pohjois-Amerikan sarjojen lisäksi Ojanen on edustanut Ruotsin Elitserienin Malmön joukkuetta kahden kauden ajan sekä pelannut yhden pudotuspeliottelun Sveitsin A-liigan Luganon paidassa keväällä 1995.

Ojasen junioriuran huipennus olivat vuoden 1987 juniorien MM-kisat, joissa Ojanen pelasi Suomen kultamitalijoukkueen kapteenina.

Vuodesta 2000 lähtien hän toimi Tapparan edustusjoukkueen kapteenia. Hän voitti Tapparassa Suomen-mestaruuden kaudella 2002–2003 sekä kaksi hopeaa 2000–2001 ja 2001–2002 ja pronssia 2007–2008.
Suomen A-maajoukkuetta Ojanen edusti 205 kertaa. Mukaan mahtuvat kuudet MM-kisat, kahdet olympialaiset, kaksi Kanada-cupia ja maailmancup.

18. marraskuuta 2006 Porin Isomäen hallissa pelatussa ottelussa Ässät–Tappara Ojanen saalisti tehot 2+2 rikkoen neljäntenä SM-liigan pelaajana yli 700 tehopisteen rajan. Ojasen edellä tehopistetilastossa oli enää tilaston ylivoimainen kärki, Ässien Arto Javanainen. Ojanen pääsi kaikkien aikojen syöttöpörssissä ensimmäiselle sijalle Matti Hagmanin ohi ottelussa Espoon Bluesia vastaan 3.3.2007. Kyseisessä ottelussa Ojasen tehot olivat 0+2.

Kaudella 2006–2007 Ojanen saalisti 44 tehopistettä. Kausi 2007–2008 päättyi pronssimitaliin, 40-vuotias Ojanen keräsi runkosarjan 56 ottelussa tehot 17+35=52, mikä oikeutti SM-liigan pistepörssin sijalle 10. Ojanen oli Tapparan toiseksi tehokkain pelaaja, kun hänen ketjutoverinsa Timo Koskela oli tehokkain. Pudotuspeleissä tehoja kertyi 2+2, joista yksi oli pronssiottelun voittomaali. Kauden päätteeksi toukokuussa hän ilmoitti jatkavansa uraansa, vaikka jo paljon aikaisemmin oli levinnyt huhu Ojasen lopettamisesta kauden jälkeen.

Ojanen oli viimeinen pelaaja SM-liigassa, joka sai pelata ilman kypärään nykyään pakollisena kuuluvaa visiiriä. Janne Ojanen sai reisivamman TPS-ottelussa 8.1.2009 toisen erän alussa. Hän oli sivussa loppukauden 2008–2009.

31. elokuuta 2009 Ojanen ilmoitti, että jatkaisi uraansa vielä yhden kauden. Hän liittyi Tapparan harjoitusvahvuuteen miltei heti ja hänen tavoitteensa oli pelata liigaa marraskuussa. Ojanen kuntoutti reittään siitä asti. 3.11.2009 Tappara järjesti tiedotustilaisuuden koskien Ojasen paluuta. Tappara ilmoitti paluupeliksi 10.11. Hakametsässä pelattavan pelin Porin Ässiä vastaan. Hän sai 28. marraskuuta 2009 pelatussa Lukko-ottelussa Tapparan 1–1-maaliin syöttöpisteen, jolla ohitti pörssissä aiemmin kärkipaikan hänen kanssaan jakaneen Arto Javanaisen. Tappara voitti ottelun 4–2. Sen jälkeen Ojanen pelasi niin kauan, että saavutti 799 pistettä, kunnes loukkaantui Tapparan harjoituksissa. Ojasen paluun uumoiltiin tapahtuvan Ässiä vastaan olympiatauon jälkeen, mutta Tappara ilmoitti Ojasen kuntouttamisen olevan vielä vaiheessa. Ojanen palasi kaukaloon SM-liigan pudotuspeleissä 31.3.2010 kotipelissä KalPaa vastaan. Ojanen pelasi ottelusarjan loppuun asti, mutta kun Tappara hävisi 7. huhtikuuta käydyn kamppailun Hakametsässä numeroin 1–2 jatkoajalla, Ojanen ilmoitti lopettavansa uransa. Ojanen sai SM-liigan palkintogaalassa Suomen Jääkiekkoliiton puheenjohtajan Kai Hietarinnan lahjoittaman President's Trophy -muistopalkinnon hienosta ja pitkästä urastaan. 18.9.2010, Tapparan seuraavan kauden kotiavauksessa, seura jäädytti Ojasen käyttämän numeron 8.

## Pelaajauran jälkeen
Pelaajauran jälkeen Ojanen on toiminut Nokian Pyryn kakkosvalmentajana. Sitä ennen hän valmensi Tapparan junioreita.

Ojanen työskentelee myös yrittäjänä. Hän perusti jo ennen uransa päättymistä, vuonna 2006, Mika Koskelan kanssa JM Consept Oy:n, joka myy liikelahjoja.

## Yksityiselämä
Janne Ojanen on naimisissa Sanna Ojasen kanssa ja heillä on kolme yhteistä lasta, Katarina, Oskari ja Mikael, joka pelaa myös jääkiekkoa.

## Tilastot

## Virstanpylväitä

*1. ottelu SM-liigassa: 8.12.1985 Tappara–Ässät
*1. syöttöpiste SM-liigassa: 28.9.1986 Ässät–Tappara
*1. maali SM-liigassa: 9.10.1986 Tappara–Kärpät
*1. A-maaottelu: 29.3.1987 Suomi–Neuvostoliitto (Jyväskylä)
*1. A-maaottelumaali: 29.3.1987 Suomi–Neuvostoliitto (Jyväskylä)
*1. A-maaottelusyöttö: 1987

## Henkilökohtaiset saavutukset

*SM-liigan kaikkien aikojen piste-ennätys 2009 (283 maalia+516 syöttöä=799 pistettä)
*SM-liigan syöttöennätys (516)
*SM-liigan tähdistökentällisen hyökkääjä 2002
*Lasse Oksanen -palkinto (SM-liigan runkosarjan paras pelaaja) 2002
*Veli-Pekka Ketola -palkinto (SM-liigan pistepörssin voittaja) 2002
*Raimo Kilpiö -palkinto (SM-liigan herrasmiespelaaja) 2008
*Kultainen kypärä (SM-liigapelaajien valitsema kauden paras pelaaja) 2002
*Pohjolan Fair Play -palkinto 2002
*Ilta-Sanomien tähtipelaaja 2002, 1988
*President's Trophy (SJL:n erikoispalkinto) 2002
*SM-liigan helmikuun pelaaja 1995
*SM-liigan pudotuspelien paras syöttäjä 1994
*SM-liigan joulukuun pelaaja 1993
*Viimeinen aktiivipelaaja Tapparan kuuskasi-ikäluokasta
*Nuorten SM-kultamitalisti kaikissa ikäluokissa
*Tapparan eniten syöttöjä antanut pelaaja 516
*Tapparan eniten pisteitä tehnyt pelaaja 799
*Tapparan eniten otteluita pelannut pelaaja 876
*SM-liigan runkosarjassa kolmanneksi eniten otteluita pelannut pelaaja 876
*Kolme Suomen-mestaruutta Tapparassa
*Osuuspankin avainpelaaja 1988
*Jarmo Wasama -palkinto (SM-liigan paras tulokas) 1987
*205 A-maaottelua Suomen paidassa
*MM-kulta 1995
*MM-hopea 1994
*Olympiahopea 1988
*Olympiapronssia 1994
*EM-pronssi 1987
*20-vuotiaiden MM-kisojen Suomen joukkueen kapteeni 1987
*20-vuotiaiden MM-kisojen II All Stars -hyökkääjä 1987
*20-vuotiaiden MM-kisojen pistepörssin kolmonen 1987
*18-vuotiaiden EM-kisojen All Stars -hyökkääjä 1986
*Ensimmäinen suomalainen jääkiekkoilija, joka on voittanut kaksi maailmanmestaruutta

## Lähteet
* 
* 
* Janne Ojanen SM-liiga.fi sivustolla 

### Viitteet

## Aiheesta muualla
* Janne Ojanen - quanthockey.com (suomeksi)  
* Janne Ojanen nhlfinns.com:ssa   
*Ojasen tiedot Jääkiekkomuseon sivuilla.